Toergids kry 2de keer Covid-19-virus | Netwerk24
Toergids kry 2de keer Covid-19-virus
27 Februarie 2020 16:43
'n Toergids op 'n bus in Japan het die gevreesde Covid-19-virus vir 'n tweede keer opgedoen.
'n Man met 'n gesigmasker stap verby 'n vertoonbord vir die Olimpiese Spele wat later vanjaar in Japan aangebied word. Foto: Reuters
Dié voorval is deur die plaaslike owerheid in Osaka, waar die vrou woon, bekend gemaak.
Dit is die eerste keer dat iemand in Japan vir die tweede keer siek word van die virus wat al hoe verder in die land versprei.
Daar is wel al mense in China wat vir 'n tweede keer weens die virus siek geword het.
Die middeljarige vrou het borspyne gekry en 'n seer keel. Sy is die eerste keer in Januarie vanjaar met die virusinfeksie gediagnoseer. Sy is op 1 Februarie uit die hospitaal ontslaan.
Katsoenoboe Kato, minister van gesondheid, sê die regering sal pasiëntlyste moet nagaan en sy oog hou op mense wat herstel het van die infeksie, maar dit dan weer kry.
"As jy eers een keer die infeksie het, kan dit dormant bly met die minimum simptome, net om later weer die longe aan te tas," sê prof. Philip Tierno jr., 'n mikrobioloog.
Volgens hom is daar nog baie wat nie oor die virus bekend is nie. "Ek is nie seker of dit 'n dubbelfase het nie, soos antraks, byvoorbeeld."
Tierno sê as die virus nie gou getem word nie, glo hy sal die Olimpiese Spele uitgestel moet word. "Daar is baie mense wat nie verstaan hoe maklik die infeksie van een mens na 'n ander versprei nie."
Daar is reeds planne om die afloswedloop met die Olimpiese vlam af te skaal, sê Tosjiro Moeto, besturende direkteur van Tokyo 2020.
Die regering oorweeg ook om die jaarlikse herinneringseremonie aan slagoffers van die massiewe aardbewing en tsoenami van 2011 af te skaal, het Josjihide Soega, die kabinet se hoofsekretaris, Donderdag aan verslaggewers gesê.
Hoewel die Covid-19-virus oor die wêreld heen en al sy vastelande versprei, behalwe Antarktika, het die Wêreldgesondheidsorganisasie (WHO) dit nog nie tot 'n pandemie verklaar nie. Kenners meen wel mense moet hulle op so 'n aankondiging voorberei.
Vir die eerste keer in die geskiedenis het Saoedi-Arabië alle vreemdelinge van buite die land verbied om op pelgrimsreise na Mekka en Medina te gaan.